Document ID: /roh_data/filtered/fineweb-2-filterrobots_roh.jsonl.gz/57419

Silvia Ricci Lempen è naschida l'onn 1951 a Roma. Suenter in studi da filosofia a las Universitads da Roma e da Genevra, ch'ella ha concludì cun il doctorat, è ella daventada schurnalista. Ella lavura sco chauredactura da Femmes Suisses e collavura per Le Temps e per La Gazette de Lausanne. Oz scriva ella cudeschs e s'engascha per ils interess da las dunnas. Silvia Ricci Lempen è l'autura d'in essai davart las schlattainas e da plirs romans premiads. Ella scriva tant en talian sco er en franzos.
«I sogni di Anna»
Las istorgias da las tschintg protagonistas èn enserradas en in'architectura raffinada ed entretschadas ina cun l'autra en in temp regressiv: dal futur al cumenzament dal ventgavel tschientaner, tras divers lieus e scenaris europeics. Ils puncts da vista da las tschintg dunnas alterneschan, conciliant il siemi cun il realissem. Tals elements, ensemen cun la reflexiun davart la cundiziun da la dunna, rendan I sogni di Anna da Silvia Ricci Lempen in roman impurtant ed original ch'exprima bain la vitalitad d'ina litteratura lunsch ordaifer ils stereotips.